**Pere de Ribot. *La celebració de la mirada***

L’horitzó materialitza en el paisatge la frustració de la mirada per veure més enllà d’on arriba la contemplació de l’ull humà. No només organitza la divisió entre cel i terra, sinó que dibuixa la línia que defineix i visibilitza un límit; el límit de la mirada humana. En la pintura de paisatge, la representació de l’horitzó implica l’oblit de la resta dels límits artificials que suposa la superfície plàstica: els límits de la tela o del suport de la imatge pictòrica.

Pere de Ribot no és un pintor paisatgista, almenys en el sentit clàssic del terme, si bé explora àmpliament el paisatge com a tema principal de la major part de la seva obra. Però, per fer-ho, no es planta amb el cavallet davant d’un camp ni s’emporta apunts gràfics o fotografies per representar un fragment concret del món. El seu és un treball d’exploració interior, en què el paisatge no es troba enllà de la finestra sinó dins els records i el bagatge de tota una vida. Amb unes arrels de formació principalment abstracta i informalista, Pere de Ribot troba el paisatge més tard, quan s’adona que la realitat té cabuda en la seva obra i alguna cosa li demana trobar la manera de fer-la present; molt especialment, aquesta realitat que més l’entusiasma: l’entorn, l’espai que dona lloc a la vida humana i que també aquesta participa a configurar. Gràcies a això podem contemplar en el seu treball aquests paisatges de gran format que recorden, sempre de manera inconcreta, a la plana de l’Empordà i a la seva plàcida amplitud. L’horitzó hi és protagonista, vertebra el conjunt de cada quadre i és sovint una de les poques línies que hi apareixen clarament definides. La resta de formes són difuses, estranyament eclipsades pel color i la llum, així com per la pròpia sensualitat de les textures que se superposen i juguen a brodar amb artifici plàstic un teixit de sensacions pròpies del món conegut. Els límits de la tela apareixen sovint rere la pintura no com un marc, sinó com un testimoni de l’artifici estètic.

En la seva recerca de llibertat a l’hora d’experimentar amb la paleta de colors, la forma i les textures, darrerament Pere de Ribot ha anat trobant una forma de paisatge que és terreny abonat a la fantasia pictòrica: el paisatge submarí.

Alexandre Roa Casellas

Crític d’art